Document ID: 32013R0834

KOMISSION ASETUS (EU) N:o 834/2013,
annettu 30 päivänä elokuuta 2013,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asekvinosyylin, biksafeenin, diatsinonin, difenokonatsolin, etoksatsolin, fenheksamidin, fludioksonilin, isopyratsaamin, lambda-syhalotriinin, profenofossin ja protiokonatsolin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
Diatsinonin, etoksatsolin, fenheksamidin, lambda-syhalotriinin ja profenofossin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Asekvinosyylin, biksafeenin, difenokonatsolin, fludioksonilin, isopyratsaamin, prosulfokarbin ja protiokonatsolin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.
(2)
Asekvinosyyli-tehoainetta sisältävän kasvinsuojeluaineen käyttöä kurkkuihin, meloneihin ja kurpitsoihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Biksafeenin osalta tällainen hakemus tehtiin sen käytöstä rapsinsiemeniin, pellavansiemeniin, unikonsiemeniin ja sinapinsiemeniin. Difenokonatsolin osalta tällainen hakemus tehtiin sen käytöstä kvitteneihin, punajuuriin, porkkanoihin, piparjuuriin, maa-artisokkiin, palsternakkoihin, juuripersiljaan, retiiseihin ja retikoihin, kaurajuuriin, sipulikasveihin, Cucurbitaceae-heimon kasveihin (paksukuorisiin), sikuriin (valkolehti), latva-artisokkiin, riisiin ja salaattisikuriin. Etoksatsolin osalta tällainen hakemus tehtiin sen käytöstä kirsikoihin, luumuihin ja banaaneihin. Fenheksamidin osalta tällainen hakemus tehtiin sen käytöstä herukoihin ja silpimättömiin papuihin. Fludioksonilin osalta tällainen hakemus tehtiin sen käytöstä Cucurbitaceae-heimon kasveihin (paksukuorisiin) sekä retiiseihin ja retikoihin. Isopyratsaamin osalta tällainen hakemus tehtiin sen käytöstä siemenhedelmiin, aprikooseihin, persikoihin, pellavansiemeniin, unikonsiemeniin, rapsinsiemeniin ja sinapinsiemeniin. Lambda-syhalotriinin osalta tällainen hakemus tehtiin sen käytöstä acerolakirsikoihin ja kakeihin. Prosulfokarbin osalta tällainen hakemus tehtiin sen käytöstä fenkoliin. Protiokonatsolin osalta tällainen hakemus tehtiin sen käytöstä rapsinsiemeniin, pellavansiemeniin, unikonsiemeniin ja sinapinsiemeniin.
(4)
Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus difenokonatsolin käytöstä papaijoihin. Hakija väittää, että difenokonatsolin sallittu käyttö tällaisiin viljelykasveihin Brasiliassa johtaa siihen, että jäämämäärät ylittävät asetuksessa (EY) N:o 396/2005 vahvistetun enimmäismäärän, ja että jäämien enimmäismäärän olisi oltava korkeampi, jotta vältetään tämän viljelykasvin tuontia koskevat kaupan esteet.
(5)
Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.
(6)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja soveltuvissa tapauksissa eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot komissiolle ja jäsenvaltioille sekä julkisti ne.
(7)
Perustelluissa lausunnoissaan elintarviketurvallisuusviranomainen tuli siihen johtopäätökseen, että tiedot eivät ole riittävät jäämien uusien enimmäismäärien vahvistamiseksi siltä osin kuin on kyse asekvinosyylin käytöstä meloneihin ja kurpitsoihin, isopyratsaamin käytöstä aprikooseihin ja prosulfokarbin käytöstä fenkoliin. Siltä osin kuin on kyse asekvinosyylin käytöstä kurkkuihin elintarviketurvallisuusviranomainen totesi, että toimitetut tiedot eivät ole riittävät jäämien uuden enimmäismäärän vahvistamiseksi ulkokäyttöä varten EU:n pohjoisosissa.
(8)
Kaikkien muiden hakemusten osalta elintarviketurvallisuusviranomainen tuli siihen johtopäätökseen, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden erittäin suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.
(9)
Codex Alimentarius -komissio (CAC) (3) hyväksyi 7 päivänä heinäkuuta 2012 profenofossin käyttöä maustepaprikoihin koskevan jäämien Codex-enimmäismäärän (CXL). Tämä CXL-enimmäismäärä on turvallinen kuluttajille unionissa, ja sen vuoksi se olisi sisällytettävä asetukseen (EY) N:o 396/2005 jäämien enimmäismääränä (4).
(10)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan asiaankuuluvat vaatimukset.
(11)
Diatsinonin osalta asetuksessa (EY) N:o 396/2005 vahvistettiin ananaksia koskeva jäämien enimmäismäärä 0,3 mg/kg, jota alennettiin 21 päivänä syyskuuta 2012 annetun komission asetuksen (EU) N:o 899/2012 (5) liitteessä siten, että enimmäismääräksi tuli 0,1 mg/kg. Komissiolle ilmoitettiin, että ananaksia koskeva diatsinonin jäämien enimmäismäärä 0,3 mg/kg, joka oli voimassa ennen muutosta, oli vahvistettu tuontia varten. Koska kuluttajansuoja säilytetään korkeatasoisena, on aiheellista vahvistaa kyseiseksi jäämien enimmäismääräksi 0,3 mg/kg, jotta vältetään kaupan esteet. Koska asetusta (EU) N:o 899/2012 sovelletaan 26 päivästä huhtikuuta 2013, on aiheellista soveltaa samasta päivästä ananaksia koskevaa diatsinonin jäämien enimmäismäärää, joka vahvistetaan tällä asetuksella.
(12)
Sen vuoksi asetusta (EY) N:o 396/2005 olisi muutettava.
(13)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan kuitenkin 26 päivästä huhtikuuta 2013 siltä osin kuin on kyse diatsinonin käytöstä koodinumeron 0163080 alle luokiteltujen ananaksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä elokuuta 2013.

Labels: 1
17
0
3
6